b'\n_START_ARTICLE_\n\xc3\x98stermarie kirkeruin\n_START_PARAGRAPH_\n\xc3\x98stermarie kirkeruin er resten af en middelalderlig kirke i \xc3\x98stermarie omkring 8 km vest for Svaneke p\xc3\xa5 Bornholm. Ruinen ligger lige syd for \xc3\x98stermarie Kirke, og imellem dem st\xc3\xa5r fire runesten fra den tidlige middelalder. Kirken bestod frem til slutningen af 1800-tallet, hvor man begyndte en nedrivning, der blev stoppet, da man fik \xc3\xb8je for den unikke tagkonstruktion._NEWLINE_Ruinen er i dag fredet og den administreres af Nationalmuseet.\n_START_SECTION_\nHistorie\n_START_PARAGRAPH_\nDen oprindelige kirke stammer fra omkring 1225, og var opf\xc3\xb8rt i kampesten og kalksten. Taget var et t\xc3\xb8ndehv\xc3\xa6lv. Den er relativt simpel, meget solid og sj\xc3\xa6lden. Den \xc3\xa6ldste del af kirken bestod af et skib, et kor og en apsis, og den var bygget i romansk stil. I kirkens vestlige ende har v\xc3\xa6ret en vindeltrappe._NEWLINE_Der er tilf\xc3\xb8jet et v\xc3\xa5benhus i b\xc3\xa5de nord og syd (for hhv. kvinder og m\xc3\xa6nd)._NEWLINE_I 1885 var t\xc3\xa5rnet var s\xc3\xa5 forfaldent at man i stedet for at renovere det valgte at nedrive hele kirken og opf\xc3\xb8re en ny. Under arbejdet fandt man dog ud af, at flere elementerne i tagkonstruktionen var s\xc3\xa5 sj\xc3\xa6ldne, idet den var gjort i br\xc3\xa6ndte sten, at man i 1890 standsede nedrivningen. Herefter opf\xc3\xb8rte man den nuv\xc3\xa6rende \xc3\x98stermarie Kirke i 1891, der blev tegnet af den kongelige bygningsinspekt\xc3\xb8r Andreas Clemmensen._NEWLINE_I 2000 udf\xc3\xb8rtes vedligeholdelsesarbejde p\xc3\xa5 ruinen, og der blev lagt et sp\xc3\xa5ntag p\xc3\xa5 koret. Gavlene og murkronerne blev ogs\xc3\xa5 repareret og flere sten blev lagt om eller fuget igen, for at holde dem fast._NEWLINE_I dag bruges ruinen til kirkesang om aftenen.\n_START_SECTION_\nBeskrivelse\n_START_PARAGRAPH_\nRuinen best\xc3\xa5r i dag af apsis, kor, syd- og vestmur i det tidligere v\xc3\xa5benhus. Den nederste del af vindeltrappen i vest st\xc3\xa5r stadig. Over det store t\xc3\xb8ndehv\xc3\xa6lv findes et mindre t\xc3\xb8ndehv\xc3\xa6lv, der g\xc3\xb8r det meget tunge tag af et lag Nex\xc3\xb8sandsten omkring 20 tons lettere._NEWLINE_I koret ligger en stor gravsten.\n_START_SECTION_\nRunesten\n_START_PARAGRAPH_\nMellem den nye \xc3\x98stermarie Kirke og ruinen st\xc3\xa5r fire runesten fra den tidlige middelalder og med kristne inskriptioner._NEWLINE_Den f\xc3\xb8rste af de fire runesten omtales allerede i 1624, hvor den var d\xc3\xb8rtrin i det sydlige v\xc3\xa5benhus. Den blev genfundet i 1819 og i 1867 opstillet ved siden af ruinen. Stenene har indskriften Barne og Tue og Asgot lod stenen rejse efter deres broder Sibbe. Krist hj\xc3\xa6lpe sj\xc3\xa6len. Bagsiden har et billede af et propelkors, hvilket er det eneste kendte eksempel fra Danmark._NEWLINE_Den anden runesten er i to stykker og kaldes St\xc3\xb8blingestenen. Den er ogs\xc3\xa5 omtalt i 1624 og blev genfundet i 1869 som en del af kirket\xc3\xa5rnet. Den har teksten Barne og Sibbe og Tue de rejste (sten) efter deres fader K\xc3\xa6ld. Krist hj\xc3\xa6lpe hans sj\xc3\xa6l. Navnene indikerer at de n\xc3\xa6vnte er i familie med personerne n\xc3\xa6vnt p\xc3\xa5 den f\xc3\xb8rste sten._NEWLINE_Den tredje sten kaldes Gunulfstenen og blev fundet i 1877 p\xc3\xa5 kirkeg\xc3\xa5rden. P\xc3\xa5 den st\xc3\xa5r \xc3\x98de og Svend og \xc3\x98dger rejste stenen efter Gunulf deres gode broder og efter Gunild moder._NEWLINE__NEWLINE_P\xc3\xa5 trods af at man kan l\xc3\xa6se inskriptionerne p\xc3\xa5 den fjerde sten, har det v\xc3\xa6ret umuligt at f\xc3\xa5 mening i teksten.'